પીએમ મોદીની મહત્વાકાંક્ષી યોજનામાં બોગસ ખાતામાં જમા થયા નાણાં, થયો મોટો ખુલાસો - GSTV
નીતિ આયોગનાં રિપોર્ટમાં પ્રધાનમંત્રી માતૃવંદના યોજના અંતગર્ત ત્રણ આધાર આધારિત યોજનાઓમાંથી માતૃવંદનામાં ખોટા બેંકખાતામાં નાણાં જમા થયા હોવાનો ઘટસ્ફોટ થયો છે. આ કારણે અધિકારીઓ કે લાભાર્થીઓને આ સહાય મળી નથી તેમ રિપોર્ટમાં જણાવવામાં આવ્યું છે. નીતિ આયોગ દ્વારા પોષણ યોજનાનાં સપ્ટેમ્બર 2019ના જારી કરવામાં આવેલ પ્રગતિ રિપોર્ટમાં કહેવામાં આવ્યું છે કે આધાર આધારિત 28 ટકા ચુકવણી ખોટા બેન્ક ખાતામાં કરવામાં આવી છે, આમ 31.29 લાખ ચુકવણી અન્ય અલગ અલગ ખાતાઓમાં જઈ રહી છે.
5525 લાભાર્થીઓનો ટેલિફોનિક સર્વે
મહિલા અને બાળવિકાસ મંત્રાલય દ્વારા 5525 લાભાર્થીઓનો ટેલિફોનિક સર્વે કરવામાં આવ્યો છે જેમાં ખુલાસો થયો છે કે ફક્ત 60 ટકા લોકો જ સહાય અને બેન્કખાતા એમ બંને વિશે માહિતી ધરાવતાં હતા. સરકારે 31 માર્ચ 2019 સુધી પ્રધાનમંત્રી માતૃ વંદના યોજના હેઠળ 82.2 લાભાર્થીઓ નોંધ્યા છે જેમાંથી પાત્ર લાભાર્થીઓ એવા તમામ 83.5 ટકાને રૂ.2611 કરોડની પ્રથમ સહાય ચૂકવી દેવાઈ છે. આ યોજના મુજબ પ્રથમ બાળકોનો જન્મ આપનારી માતાને પ્રસુતિ અગાઉ અને બાળકના જન્મ પછીના સમયગાળામાં એ કામ પર ન જાય અને આરામ કરે એ હેતુસર એણે મળનાર મજૂરીની કમાણી જેટલા નાણાં સરકાર તરફથી વળતર રૂપે રોકડમાં આપવામાં આવે છે.
નોંધણી કરાવ્યા બાદ ક્યારે મળે છે પ્રથમ સહાય?
યોજનામાં નોંધણી કરાવ્યા બાદ રકમની પ્રથમ સહાયનો હપ્તો સરેરાશ 45 દિવસે મળે છે, પરંતુ છેલ્લાં માસિકધર્મ સબંધે ગણતરી કરવામાં આવે તો સરેરાશ સમય 234 દિવસોનો થાય છે. પ્રથમ હપ્તામાં ફક્ત 22 ટકા જ રકમની ચુકવણી કરવામાં આવે છે. આમ છેલ્લાં માસિક ધર્મની તારીખથી 150 દિવસની અંદર તેની ચુકવણી કરવામાં આવે છે. પ્રાપ્ત માહિતી અનુસાર ડાયરેક્ટ બેનિફિટ્સ ટ્રાન્સફર હેઠળ કુલ 66 ટકા રકમની ચુકવણી આધારના માધ્યમથી કરવામાં આવી હતી જેમાં 72 ટકા સાચા બેન્ક ખાતા હતા.પ્રધાનમંત્રી માતૃવંદના યોજના હેઠળ ગર્ભવતી મહિલાઓ અને સ્તનપાન કરાવતી માતાઓને રૂ.5000 ત્રણ હપ્તાઓમાં ચૂકવવામાં આવે છે.
જનની સુરક્ષા યોજના હેઠળ વધારાનાં રૂ.1000ની સહાય
આ બાદ જનની સુરક્ષા યોજના હેઠળ વધારાનાં રૂ.1000ની સહાય ચૂકવાય છે. પ્રધાનમંત્રી માતૃવંદના યોજનામાં ચાર માપદંડોને આધારે રાજ્યોનું રેન્કિંગ કરવામાં આવ્યું છે. જેમાં રણનીતિ અને યોજના, શાસન અને સંસ્થાગત તંત્ર, કાર્યક્રમની ગતિવિધિઓ અને હસ્તક્ષેપ કવરેજ અને સેવા વિતરણ અને ક્ષમતાનો સમાવેશ થાય છે. 19 મોટા રાજ્યોમાંથી આંધ્રપ્રદેશ, છત્તીસગઢ અને મધ્યપ્રદેશે ટોચનું સ્થાન મેળવ્યું છે. આ રાજ્યો પાસે 70 ટકાથી વધુનું રેન્કિંગ છે. સૌથી ખરાબ પ્રદર્શન કરનારા રાજયોમાં કર્ણાટક, અસમ અને કેરળનો સમાવેશ થાય છે. નાના રાજ્યોમાં મિઝોરમ અને સિક્કિમે 75 ટકાથી વધુ સ્કોર મેળવ્યો છે.
Bank Accountbreaking news gujaratiGujarat samachargujarati newsgujarati news liveLatest News in Gujaratilive gujarati newsMoneynews in gujarationline news gujarati livepm modi